ÚRAD VLÁDY
SLOVENSKEJ REPUBLIKY
    sekcia vládnej legislatívy

									Na rokovanie vlády SR
									dňa 10. februára 2004
									K materiálu č. 2966/2003
									K bodu č. 19

S T A N O V I S K O

k návrhu zákona  o rovnakom zaobchádzaní a o ochrane pred diskrimináciou a o zmene a doplnení niektorých zákonov (antidiskriminačný zákon)

I

Návrh zákona o rovnakom zaobchádzaní a o ochrane pred diskrimináciou a o zmene a doplnení niektorých zákonov (antidiskriminačný zákon) predkladá na rokovanie vlády SR podpredseda vlády a minister spravodlivosti Daniel Lipšic.

Predmetom predkladaného návrhu zákona je podľa predkladateľa   úprava dodržiavania zásady rovnakého zaobchádzania a ustanovenie prostriedkov právnej ochrany pri jej porušení. V návrhu antidiskriminačného zákona sú definované aj formy diskriminácie, čím tento návrh aktualizuje definície už v našom právnom poriadku obsiahnuté. Predložený návrh zároveň obsahuje aj návrhy 20 noviel právnych predpisov, uvedených v samostatných článkoch, obsahujúce tzv. antidiskriminačné opatrenia. 

          Potreba prijatia navrhovanej právnej úpravy je odôvodnená prispôsobovaním sa nášho právneho poriadku, právnemu poriadku Európskej únie. Transpozíciou  smernice Rady 2000/43 ES (ustanovujúcej zásadu rovnakého zaobchádzania s osobami bez ohľadu na rasový alebo etnický pôvod) a smernice Rady 2000/78 ES, (ktorá ustanovuje všeobecný rámec rovnakého zaobchádzania v zamestnaní a zárobkovej činnosti) sa má naplniť záväzok Slovenskej republiky prebrať tzv. antidiskriminačnú legislatívu. Smernice Rady zaväzujú členské štáty pokiaľ ide o sledovaný cieľ. Nezakladajú potrebu prijatia samostatného zákona  a ponechávajú  spôsob realizovania cieľa, ktorý sa má nimi dosiahnuť na členských štátoch.

V našom právnom poriadku sú zakotvené princípy rovnosti, zákazu diskriminácie a zásada rovnakého zaobchádzania vo viacerých oblastiach práva, a to v ustanoveniach právnych predpisov rôznej právnej sily, počínajúc  Ústavou SR, v medzinárodných zmluvách, ktorými je Slovenská republika viazaná, ako aj v ostatných právnych predpisoch. Podľa čl. 7 ods. 5 Ústavy SR „Medzinárodné zmluvy o ľudských právach a základných slobodách, medzinárodné zmluvy, na ktorých nie je potrebný zákon a medzinárodné zmluvy, ktoré priamo zakladajú práva alebo povinnosti fyzických osôb alebo právnických osôb a ktoré boli ratifikované a vyhlásené spôsobom ustanoveným zákonom, majú prednosť pred zákonmi.“   
          
          Vychádzajúc z uvedeného je potrebné bližšie odôvodniť predložený návrh zákona a v dôvodovej správe poukázať na  opodstatnenosť navrhovaného legislatívneho  riešenia upravovanej problematiky, ktorá spočíva  jednak v prijatí samostatného antidiskriminačného zákona, ktorého súčasťou sú aj návrhy niektorých noviel zákonov, uvedené v samostatných  článkoch II až XXI predloženého návrhu.  

	Uplatnenie zásady rovnakého zaobchádzania v pracovnoprávnych vzťahoch a obdobných právnych vzťahoch je navrhnuté v dvoch alternatívach v § 6, o ktorých rozhodne vláda.

II

	Legislatívna rada vlády SR prerokovala návrh zákona o rovnakom zaobchádzaní a o ochrane pred diskrimináciou a o zmene a doplnení niektorých zákonov (antidiskriminačný zákon) na svojom rokovaní 10. februára 2004 a odporučila vláde návrh prijať s týmito pripomienkami:

K názvu

V názve je uvedené, že ide o „rovnaké zaobchádzanie“, podľa § 3 ide o dodržiavanie zásady  rovnakého zaobchádzania  v oblastiach ustanovených v tomto zákone, je potrebné odstrániť tento nesúlad, a to doplnením názvu zákona o slová „v niektorých oblastiach“. 

K čl.I

K § 2

Do § 2 presunúť odsek 1 z § 3 a následne upraviť označenie odsekov. 

V odseku 1 slová „neoprávnený postih“ je potrebné presunúť do prvej vety pred bodkočiarku.

K § 3 

Poznámky pod čiarou  je potrebné gramaticky upraviť doplnením vhodnej interpunkcie.

K § 5

V odseku 1 za slovo „starostlivosti“ je potrebné vložiť slová „a pri“, za slovom „tovarov“ je potrebné vypustiť slovo „a“, za slovom „služieb“ je potrebné slová „a v poskytovaní vzdelávania“ nahradiť slovami „a vzdelávania“.

V odseku 2 do písmena d) nakoniec doplniť, že ide o podnikanie.

K § 6

K odseku 1 legislatívna rada odporučila vláde rozhodnúť o alternatívach.

K § 8

V odseku 2 slová „cirkvi a náboženské spoločnosti“ je potrebné upresniť, či ide o registrované cirkvi a náboženské spoločnosti podľa osobitného zákona.

K § 11

Odsek 2 je potrebné vypustiť. 

K čl. II

V bode 3 slovo „novooznačenom“ je potrebné vypustiť.

K čl. IV
K bodu 1

K § 3

V odseku 2 text je potrebné dať do súladu s textom uvedeným v článku III bod 1 § 13 ods. 2. 

K čl. V až XIX

Platí pripomienka uplatnená ako k predchádzajúcemu bodu.

III

	Sekcia vládnej legislatívy Úradu vlády SR odporúča návrh zákona schváliť s pripomienkami Legislatívnej rady vlády SR uvedenými v časti II tohto stanoviska.

Bratislava 10. februára 2004 
Vypracovala: J. Fischerová

									Štefan G r m a n
									generálny riaditeľ
   								    sekcie vládnej legislatívy